మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
భారత్‌పై కివీస్ పాఠాలు నేర్వలేదు: బ్రాస్‌వెల్
సొంతగడ్డపై రెండో వన్డేలోనూ టీమ్‌ ఓడిపోవడం కొంచెం నిరాశ కలిగించింది. తొలి వన్డే తర్వాత మాకు కేవలం ఒక ప్రాక్టీస్ సెషన్ మాత్రమే సాధ్యమైంది. దీంతో.. ? -న్యూజిలాండ్ ఆల్‌రౌండర్ బ్రాస్‌వెల్
Samayam Telugu | Updated:
Jan 27, 2019, 12:11PM IST
భారత్‌తో జరుగుతున్న వన్డే సిరీస్‌లో న్యూజిలాండ్ జట్టు తప్పిదాల నుంచి పాఠాలు నేర్వలేకపోతోందని ఆ జట్టు నయా ఆల్‌రౌండర్ బ్రాస్‌వెల్ అభిప్రాయపడ్డాడు. మౌంట్‌ మాంగనుయ్‌ వేదికగా శనివారం జరిగిన రెండో వన్డేలో టాస్ గెలిచి తొలుత బ్యాటింగ్ చేసిన భారత్ .. ఓపెనర్లు రోహిత్ శర్మ (87: 96 బంతుల్లో 9x4, 3x6), శిఖర్ ధావన్ (66: 67 బంతుల్లో 9x4), మాజీ కెప్టెన్ మహేంద్రసింగ్ ధోని (48 నాటౌట్: 33 బంతుల్లో 5x4, 1x6) దూకుడుగా ఆడటంతో 324 పరుగులు చేసింది.
అనంతరం కుల్దీప్ యాదవ్ (4/45) చెలరేగడంతో న్యూజిలాండ్‌ని 234 పరుగులకే కుప్పకూల్చి ఐదు వన్డేల సిరీస్‌లో 2-0లో ఆధిక్యాన్ని అందుకుంది. ఛేదనలో కివీస్ ఓపెనర్లు మార్టిన్ గప్తిల్ (15), కొలిన్ మున్రో (31)‌తో పాటు కెప్టెన్ కేన్ విలియమ్సన్ (20), రాస్ టేలర్ (22), టామ్ లాథమ్ (34), హెన్రీ నికోలస్ (28), గ్రాండ్ హోమ్ (3) నిరాశపరచగా.. బ్రాస్‌వెల్ (57: 46 బంతుల్లో 5x4, 3x6) మాత్రమే చెప్పుకోదగ్గ స్కోరు చేశాడు.
భారత్ చేతిలో వరుసగా రెండో వన్డేల్లోనూ న్యూజిలాండ్ ఓడిపోవడంపై బ్రాస్‌వెల్ మాట్లాడుతూ ‘సొంతగడ్డపై రెండో వన్డేలోనూ టీమ్‌ ఓడిపోవడం కొంచెం నిరాశ కలిగించింది. తొలి వన్డే తర్వాత మాకు కేవలం ఒక ప్రాక్టీస్ సెషన్ మాత్రమే సాధ్యమైంది. దీంతో.. తప్పిదాల్ని దిద్దుకోలేకపోయాం. మరోవైపు భారత్ జట్టు మాత్రం.. అదే జోరుని రెండో వన్డేలోనూ కొనసాగించి మా జట్టుని ఒత్తిడిలోకి నెట్టడంలో సఫలమైంది’ అని బ్రాస్‌వెల్ వెల్లడించాడు. ఇక మూడో వన్డే సోమవారం ఉదయం 7.30 గంటలకి జరగనుండగా.. మ్యాచ్‌ల మధ్య విరామం ఒక్కరోజే ఉండటంతో ఆ జట్టు ఎలా పుంజుకుంటుందో..? చూడాలి.